《圭峰从祷同杨亦琳和王老师拈得蒸字十五韵》
明代·李之世

大火流朱夏，炎风酿郁蒸。山农倦抱瓮，行旅暍推冰。

吁畴斋心肃，叩坛祀事仍。燔柴清霭彻，奠璧晓光升。

骑影半空度，峰文拾级登。丹书焚贝叶，仙梵奏迦陵。

遮道来童叟，飏幡引觋僧。精诚宁物备，肸蚃叶灵承。

鞭石翻玄燕，窥潭捣赤鲮。层厓染翠黛，飞溜泻渹淜。

滴滴林端润，微微爽气增。排空云作阵，缀汉雨如绳。

井邑烟光满，川原野望凭。津茎泽已遍，嘘槁道弥宏。

讵惬三农愿，还看百祉凝。

作者简介：李之世，字长度，号鹤汀。新会东亭人。以麟子。明神宗万历三十四年（一六〇六）举人。晚年始就琼山教谕，迁池州府推官。未几移疾罢归。著作极多，有《圭山副藏》、《剩山水房漫稿》、及《北游》、《南归》、《雪航》、《家园》、《泡庵》、《朱崖》、《息庵》、《水竹洞》、《不住庵》诸集。